text: Skuddrama er personopgør – ikke ny bandekrig
  11 februar 2016 kl. 09.30
  Skudepisoden i Esbjerg er ikke optakten til en ny bandekrig. Der er tale om det tredje sammenstød mellem to persongrupper, oplyser politiet til TV SYD.
  - Vi tager det selvfølgeligt alvorligt, at der nu er skarpladte våben i Esbjerg, men folk behøver ikke være bange for, at det er et nyt bandeopgør, siger vicepolitiinspektør Bent Thuesen til TV SYD.
  En mand blev skudt i maveregionen, da en knallert kører kørte op på siden af den bil, han sad i. Der blev affyret flere skud.
  - De tekniske undersøgelser er ikke færdige, men vi tror, at der er tale om en pistol , siger Bent Thuesen til TV SYD.
  Den ramte mand er uden for livsfare.
  Vicepolitiinspektøren bekræfter, at der har været flere sammenstød mellem de to person-grupper.
  -De har tilknytning til rocker-miljøet, men det er personligt.
  I efteråret var samme personkreds involveret i en bevidst påkørsel  i Stormgade. Og kort før jul stødte grupperne sammen på Torvet. Her flygtede en person ind i en bank, men de andre fulgte efter.
  